1. 	   Využitie revolvingových prostriedkov 

1.1.	Použitie revolvingových prostriedkov pred podpísaním memoranda o porozumení

Slovenská republika bola od roku 1991 zapojená do predvstupovej pomoci programu PHARE, ktorý vznikol rozhodnutím Rady ministrov Európskej únie v decembri 1989 ako program podpory hospodárskych a politických zmien v Poľsku a Maďarsku a postupne sa jeho pôsobnosť rozšírila aj na ďalšie krajiny strednej a východnej Európy. Program PHARE bol neskôr pretransformovaný na program zameraný na prípravu kandidátskych krajín v strednej Európe na členstvo v Únii, a to koncentrovaním podpory poskytovanej z programu na dve najdôležitejšie priority t.j. na budovanie inštitúcií a na podporu investícií. Okrem iného Slovenská republika získala z programu PHARE prostriedky na podporu malého a stredného podnikania, ktoré mali charakter revolvingových prostriedkov. 

Revolvingové prostriedky pochádzajú z nasledovných Finančných memoránd programu PHARE – T9106, SR9302, SR9404, SR9509, SR9702, SR9906.02, SR0009.02, 2002-642.01, 2003-004-995-03-09 a zároveň z prislúchajúcich prostriedkov spolufinancovania zo štátneho rozpočtu. Boli alokované v priebehu rokov 1991 - 2003. Prostriedky štátneho rozpočtu boli zabezpečované cez kapitolu Ministerstva hospodárstva SR a Ministerstvo výstavby a regionálneho rozvoja, cez ktoré boli tieto prostriedky rovnako fyzicky transferované na Národnú agentúru pre rozvoj malého a stredného podnikania (ďalej len NARMSP) prostredníctvom mimorozpočtových účtov. Prostriedky spolufinancovania nepodliehali režimu každoročného finančného zúčtovania a vyrovnania so štátnym rozpočtom. V súlade s Memorandom o zriadení Národného fondu zo dňa 10. 12. 1998 sa zmenil tok finančných prostriedkov PHARE, ktoré boli poskytované prostredníctvom Národného fondu na NARMSP pod dohľadom splnomocnenca pre Národný fond (ďalej len NAO). 
 
Memorandá o porozumení ďalej stanovovali pre jednotlivé revolvingové programy účel prostriedkov a základné práva a povinnosti zapojených subjektov. 

Dňa 30. 6. 2005 bolo podpísané Memorandum o porozumení medzi zástupcom Reprezentácie Európskej komisie (ďalej len EK), ministrom hospodárstva SR a generálnym riaditeľom NARMSP. Cieľom tohto memoranda bolo stanoviť kritériá pre používanie prostriedkov naakumulovaných z programu PHARE. Memorandum stanovuje kritériá pre ďalšie použitie prostriedkov pod podmienkou dodržania účelu, a to na podporu malého a stredného podnikania. Zároveň EK týmto memorandom delegovala právomoc vykonávania  monitorovania a dohľadu nad revolvingovými prostriedkami na NARMSP a MH SR. Tento materiál však neriešil vlastníctvo prostriedkov. 

Predmetom Memoranda o porozumení zo dňa 30. júna 2005 je stanovenie kritérií pre použitie revolvingových prostriedkov získaných prostriedkov PHARE v rámci finančných memoránd SR9302, SR9404, SR9509, SR9702, SR9906.02, SR0009.02. Keďže tri zostávajúce Finančné memorandá T9106 (FM91), 2002-642.01 (FM2002) a 2003-004-995-03-09 (FM2003) neboli zahrnuté do pôvodného memoranda o porozumení, prevod vlastníctvo týchto prostriedkov bude riešený po komunikácii s Európskou komisiou osobitnou zmluvou (zabezpečené prostredníctvom úlohy B.5 pre ministra financií.  

Revolvingové prostriedky boli  vložené a použité prostredníctvom nasledovných programov: Podporný úverový program, Malá pôžičková schéma, Mikropôžičkový program, Záručná schéma a Programy rizikového kapitálu. 

Podporný úverový program – od konca roku 1994 sa začal realizovať Podporný úverový program zameraný na zmiernenie problému nedostatku vlastného kapitálu a nepriaznivej úverovej politiky bánk, ktorého pokračovanie v ďalších rokoch čiastočne zabezpečoval jeho revolvingový charakter a ktorý bol ukončený v roku 2005 vzhľadom na neustále sa zlepšujúce podmienky financovania malých a stredných podnikov (ďalej len MSP) prostredníctvom finančného trhu. Do programu bolo zapojených postupne 5 komerčných bánk. Prostriedky úverového fondu tvorili zdroje programu PHARE, štátneho rozpočtu SR a komerčných bánk zastúpené v rovnakom pomere. Výška úverového fondu dosiahla 2,4 mld. Sk. V rámci programu bolo poskytnutých 1192 úverov v celkovom objeme 3,95 mld. Sk.

memorandum | Kód projektu | Názov projektu

FM 93
FM 94
FM 95
FM 97
FM 99

SR9302-01-05
SR9404-01-01
SR9509-04-01
SR9702.03.01
SR9906.02.01

Podporný úverový program

Nominálny vklad
828 051 369,- Sk

Malá pôžičková schéma – Realizovala sa v období rokov 1993 – 2000 v spolupráci so Slovenskou sporiteľňou ako pilotná schéma, ktorá predchádzala mikropôžičkovej schéme. Schéma bola zameraná na malých podnikateľov a počas jej realizácie bolo poskytnutých 134 úverov v celkovom objeme 72,37 mil. Sk. 

memorandum | Kód projektu | Názov projektu
FM 91 | T9106/C/01 | Malá pôžičková schéma
Nominálny vklad
37 399 500,- Sk

Mikropôžičková schéma – Od začiatku roka 1997 sa začala pilotne realizovať Mikropôžičková schéma určená pre mikropodnikateľov a začínajúcich podnikateľov s cieľom financovať segment, ktorý nebol v portfóliu komerčných bánk takmer vôbec zastúpený. Schéma je implementovaná v spolupráci s regionálnymi poradenskými a informačnými centrami a podnikateľskými inovačnými centrami, ktoré spravujú jednotlivé mikropôžičkové fondy. Z pôvodného počtu 3 mikropôžičkových centier ich počet vzrástol na 15 v roku 2002. 
Od začiatku realizácie Mikropôžičkového programu bolo celkovo poskytnutých 1 402 mikropôžičiek vo výške 606 mil. Sk. Významným faktorom pri realizácii Mikropôžičkového programu je aj jeho dosah na zamestnanosť v regiónoch. Od začiatku poskytovania mikropôžičiek bolo celkovo vytvorených už 2084 pracovných miest a ďalších 2659 miest bolo udržaných. Napriek tomu, že mikropôžičky sú poskytované malým a najmä začínajúcim podnikateľom, je dosahovaná vysoká disciplína ich splácania. V omeškaní dlhšom ako 180 dní sa nachádza iba 14% úverov v objeme 3,8% z poskytnutých finančných prostriedkov.

memorandum | Kód projektu | Názov projektu

FM 95
FM 97
FM 99
FM 00

SR9509-04-03
SR9702.03.03
SR9906.02.01
SK0009.02.0002

Mikropôžičková schéma

Nominálny vklad
188 870 708,- Sk

Záručná schéma – Záručná schéma, ktorá sa realizovala v rokoch 1992-2002 vznikla zlúčením 2 samostatných schém a bola realizovaná v spolupráci so SZRB, a. s. Cieľom schémy bolo uľahčiť MSP prístup k úverom formou poskytnutých záruk za úvery. Počas realizácie programu bolo poskytnutých 109 záruk v objeme 206 mil. Sk za úvery v hodnote 330 mil. Sk, čím bolo vytvorených viac ako 1000 pracovných miest.

memorandum | Kód projektu | Názov projektu
FM 91 | - | Záručná schéma
Nominálny vklad
103 719 000,- Sk

Programy rizikového kapitálu
Fond štartovacieho kapitálu – V roku 1995 vznikol na základe Programu zárodkového kapitálu Fond štartovacieho kapitálu, financovaný zo zdrojov PHARE a neskôr ŠR, spravovaný spoločnosťou Seed Capital Company, s.r.o zriadenej NARMSP. Prostriedky fondu sú určené na podporu MSP pri prekonávaní nedostatku počiatočného a rozvojového kapitálu formou poskytovania rizikových investícií. Spoločnosť sa zameriava na vyhľadávanie inovatívnych firiem s perspektívou strednodobého rastu, ktorým svojimi investíciami umožňuje urýchliť rozvoj a dosiahnutie podnikateľských cieľov. Výnosy z činnosti fondu spoločnosť používa na ďalší rozvoj svojich aktivít a investovanie do nových projektov. Seed Capital Company, s. r. o., je od roku 1995 zakladajúcim členom Slovenskej asociácie rizikového kapitálu (SLOVCA) a členom európskej venture kapitálovej asociácie (EVCA). Spoločnosť Seed Capital Company, s. r. o. bola v roku 2006 premenovaná na Fond fondov s. r. o. 

memorandum | Kód projektu | Názov projektu

FM 93
FM 95
FM 97
FM 99

SR9302-01-05
SR9509-04-02
SR9702.03.02
SR9906.02.01

Fond štartovacieho kapitálu

Nominálny vklad
123 673 850,- Sk

Regionálny fond štartovacieho kapitálu – bol vytvorený v roku 2003 a jeho prostriedky sú určené pre rozvoj malých a stredných podnikateľov v Banskobystrickom, Žilinskom, Košickom a Prešovskom kraji. Základným rozdielom pri porovnaní s Fondom štartovacieho kapitálu je práve geografická prípustnosť projektov a veľkosť investície, ktorú je možné z programu získať. Od roku 2003 do súčasnosti získalo finančné prostriedky v rámci uvedeného programu 12 spoločností, do ktorých bola investovaná čiastka 44,915 mil. Sk. 

memorandum | Kód projektu | Názov projektu
FM 00 | SK0009.02.0009 | Regionálny fond štartovacieho kapitálu
Nominálny vklad
34 573 000,- Sk

Fond INTEG - bol otvorený koncom roku 2005 a je určený na podporu inovatívnych projektov spoločností zaradených do technologických inkubátorov InQb STU v Bratislave a Inova Tech v Sládkovičove. V priebehu existencie tohto fondu nedošlo doposiaľ k žiadnej investícii, čo bolo spôsobené najmä príliš úzko stanovenou cieľovou skupinou potenciálnych uchádzačov o rizikové investície. 

memorandum | Kód projektu | Názov projektu
FM 02 | - | Fond rizikového kapitálu INTEG
Nominálny vklad
27 658 400,- Sk

Fond SISME – je fond, ktorý bol otvorený podobne ako fond INTEG koncom roku 2005. Jeho prostriedky sú určené na inovatívne projekty z oblasti priemyselnej výroby, výrobných a obchodných služieb a nových technológií z celého územia Slovenska. Doposiaľ boli z tohto fondu  poskytnuté dve investície v celkovej výške 10 mil. SKK. 

memorandum | Kód projektu | Názov projektu
FM 03 | - | Fond inovatívnych projektov SISME
Nominálny vklad
38 030 300,- Sk

1.2.	Použitie revolvingových prostriedkov cez programy rizikového kapitálu

Na základe podpísania Memoranda o porozumení zo dňa 30. 6. 2005 medzi zástupcom Reprezentácie Európskej komisie, ministrom hospodárstva SR a generálnym riaditeľom NARMSP, bolo rozhodnuté o ukončení finančných podporných programov s tým, že prostriedky, ktoré budú vrátené späť na účty NARMSP, budú využívané na ďalšiu podporu malého a stredného podnikania formou zriadenia Programu rizikového kapitálu. 

Koncepcia rizikového kapitálu bola navrhnutá v roku 2005 (rizikový kapitál zameraný na rozvoj inovácií a podpory malého a stredného podnikania) a schválená správnou radou NARMSP dňa 26. 9. 2005. Správna rada NARMSP sa v súčasnosti skladá z nasledujúcich členov:
Ing. Ivan Rybárik – štátny tajomník Ministerstva hospodárstva SR
Mgr. Ľuboš Halák – člen generálnej rady Združenia podnikateľov Slovenska
Ján Maršala – Slovenský živnostenský zväz
Ing. Vojtech Ferencz – generálny riaditeľ sekcie stratégie Ministerstva hospodárstva SR
Ing. Peter Kažimír – štátny tajomník Ministerstva financií SR

1.2.1.	Zdôvodnenie potreby zriaďovania fondov rizikového kapitálu

V súčasnosti je dlhodobý udržateľný rozvoj ekonomiky možný iba prechodom na znalostnú ekonomiku opierajúcu sa o inovatívne firmy v maximálnej miere využívajúce najnovšie výsledky vedy a výskumu.

Primeraná dostupnosť financií je nevyhnutným predpokladom pre vznik nových firiem, ich rozvoj a rast, ako aj úspech v konkurenčnom prostredí jednotného trhu EÚ. Napriek tomu, že situácia sa v tejto oblasti výrazne zlepšila ozdravením bankového sektora a zlepšením príslušnej legislatívy (napr. v oblasti záruk), mnohé problémy pretrvávajú a v porovnaní s EÚ‑15 v oblasti financovania malých a stredných podnikov, SR zaostáva, najmä čo sa týka rozsahu a vhodných foriem.

V štruktúre dostupných finančných zdrojov pre rozvoj MSP na Slovensku temer úplne absentuje rizikový kapitál. Rizikový kapitál je špecifická forma financovania. Pri dlhovom financovaní banky prihliadajú na históriu firmy a posudzujú schopnosť v strednodobom horizonte splácať istinu a úrok. Úver na dlhé obdobie zaťažuje cash-flow firmy. Pri investovaní do základného imania investor predovšetkým posudzuje perspektívu rýchleho rastu firmy a zhodnotenia jej aktív a trhovej ceny. Predpokladom investície je výhľad znásobenia hodnoty firmy v horizonte približne 5 rokov. Firma nemusí splácať dlh, čo jej umožňuje rýchlejšiu expanziu. To je významné najmä u inovatívnych firiem, ktoré využívajú najnovšie výsledky vedy a výskumu, čo je konkurenčná výhoda, ktorú je však nutné čo najrýchlejšie využiť.

Neexistenciu zdrojov rizikového kapitálu možno jednoznačne považovať za zlyhanie trhu, ktoré vyžaduje štátnu intervenciu poskytnutím podpory z verejných zdrojov. Fond rizikového kapitálu, ktorý je plne financovaný z verejných zdrojov, nemôže v plnej miere plniť požadované funkcie, ktoré sú charakteristické pre súkromné fondy. Investície musia byť robené výlučne cez súkromné fondy, ktoré zabezpečia optimalizáciu pomeru výnosu a rizika. Iba vtedy súkromní investori využijú túto možnosť. Štát môže iniciovať tento proces vytvorením podmienok na akumuláciu kapitálu do fondov a podpornými programami na rozloženie rizika.

Trh rizikového kapitálu má niekoľko segmentov v závislosti od objemu investovaných prostriedkov a stavu rozvoja firmy, do ktorej sa investuje (pre-seed, seed, start-up, expansion, replacement, buyouts). Na Slovensku z hľadiska MSP chýbajú najmä možnosti investícií menších ako 1 mil € a najmä do počiatočných štádií rozvoja podniku. Ide teda o nasledovné štádiá: 
-	seed (dokončenie výskumu, vývoja a overenia počiatočného konceptu, plánu skôr  ako podnik dosiahne štartovaciu fázu), 
-	start-up (financovanie poskytované podnikom na vývoj a dopracovanie výroby výrobku alebo služby a na počiatočný marketing, podniky môžu byť vo fáze zakladania alebo podniky, ktoré sú už založené, ale nepredávajú svoje výrobky alebo neposkytujú svoje služby pravidelne na komerčnom základe)
-	expansion (financovanie poskytované s cieľom rastu a rozvoja už produkujúceho podniku bez ohľadu na to, či už dosiahol bod zlomu („break even point“) alebo nie, investícia smeruje do rozšírenia výrobných kapacít, rozvoja trhového potenciálu, ďalšieho rozvoja produktu alebo služby alebo do rozšírenia pracovného kapitálu).

V súvislosti s možnosťami financovať MSP na Slovensku urobil Európsky investičný fond (ďalej len EIF) analýzu s cieľom navrhnúť vhodnú štruktúru a objem finančných nástrojov, ktorá by odrážala rozvojové potreby tohto sektora. Vzhľadom na demografické trendy slovenských MSP, ktoré sú podobné ako v krajinách EÚ-15, ich kvalita z hľadiska produktivity a ekonomickej výkonnosti nedosahuje požadované parametre. Problémom je dostupnosť vhodných finančných zdrojov zodpovedajúcich špecifikám a potrebe MSP. Správa okrem nutnosti zabezpečiť ponuku mikropôžičiek a garancií na úvery zdôraznila nevyhnutnosť rozvinúť trh venture kapitálu v segmente zakladajúceho (seed), štartovacieho (start-up) a rozvojového (expansion) kapitálu, ktorý odráža najmä potreby inovačných a rýchlo sa rozvíjajúcich firiem.

Súčasná situácia v oblasti využívania rizikového kapitálu je veľmi nepriaznivá a Slovensko zaostáva výrazne za priemerom EÚ, ale aj za ostatnými stredo a východoeurópskymi krajinami. V pomere k HDP v roku 2004 poskytlo iba 0,013% pôžičiek a priemer EÚ bol 0,354%. To vyjadruje veľký potenciál rastu tohto segmentu financovania. Preto experti EIF charakterizujú tento stav ako zlyhanie trhu a potrebu intervencie prostredníctvom verejných zdrojov na rozvoj investičných fondov, ktoré poskytujú túto formu financovania.

Vzhľadom na špecifiká rizikového financovania, NARMSP realizovala štatistický prieskum potrieb a záujmu o tieto zdroje na reprezentatívnej vzorke MSP. Prieskum bol financovaný v rámci projektu „Dizajn trhu rizikového kapitálu na Slovensku“ z prostriedkov britského „Global Opportunity Fund“.
Investície firiem do inovácií sú finančne náročné, čo v situácii súčasného Slovenska bez dostatku kapitálu predovšetkým dlhodobej povahy núti podnikateľov k hľadaniu nových foriem financovania svojej činnosti. Jedným z možných riešení ako čeliť konkurenčnému tlaku na európskom trhu je využitie investícií zvyšujúcich základné imanie podnikov prostredníctvom fondov venture kapitálu. Ich výhodou je získanie kapitálu na dlhodobý rozvoj firiem bez nutnosti následného splácania istiny a úrokov. Druhou stranou mince je povinnosť podeliť sa s novým spoločníkom či spoločníkmi o spolurozhodovanie vo firme. Prieskum ukázal nielen potrebu zdrojov v tejto oblasti financovania, ale aj ochotu u 25% respondentov akceptovať investičný fond ako podielnika vo firme.

Fondy vytvorené NARMSP reagujú na existujúce potreby v oblasti financovania MSP a predstavujú novú, ale vzhľadom na viac ako 12-ročnú skúsenosť NARMSP s týmto druhom financovania MSP, overenú formu nepriameho finančného nástroja použiteľného pri urýchlení rozvoja slovenských MSP, zvyšovania ich konkurencieschopnosti a urýchľovania ich vstupu na zahraničné trhy.

1.2.2.	Mechanizmus rozhodovania a monitoringu použitia revolvingových prostriedkov

Aktivity v oblasti rizikového kapitálu sú obchodnými, a teda na zisk orientovanými činnosťami, preto NARMSP ako nezisková organizácia tieto aktivity riadi prostredníctvom svojej 100 % dcérskej spoločnosti s názvom Fond fondov, s. r. o. (predtým Seed Capital Company, s. r. o. založená v roku 1994). Špecifikom týchto činností však je, že prípadné dosiahnuté výnosy z činnosti fondov sú používané prednostne na doplnenie kapitálu v príslušných fondoch.

Počas svojej existencie NARMSP zriadila nasledovné fondy rizikového kapitálu:
a)	Fond štartovacieho kapitálu (FŠK, založený v roku 1995)
b)	Regionálny fond štartovacieho kapitálu (RFŠK, 2003)
c)	Fond INTEG (rizikový kapitál pre podniky v inkubátoroch, 2004)
d)	Inovačný Fond SISME (rizikové kapitál pre podniky v rámci schémy SISME, 2005)
e)	Rozvojový fond pre MSP, a. s. (RFmsp,2001)
f)	Fond Seed Capital, k. s. (FSC, 2006)
g)	Slovenský rozvojový fond, a. s. (SRF, 2006).

Prvé štyri fondy nemajú právnu subjektivitu, sú evidované analyticky vo Fonde fondov, s. r. o., ďalšie fondy majú právnu subjektivitu, posledné dva fondy vznikli na základe poslednej aktivity NARMSP v tejto oblasti (Program rizikového kapitálu – PRK) v roku 2006. V rámci programu rizikového kapitálu je ešte plánované zriadenie tretieho fondu s kontribúciou 600 mil. Sk, tieto prostriedky zatiaľ neboli použité a sú na účte NARMSP v Štátnej pokladnici.

Rozhodovanie o schválení investície je dané výlučne do pôsobnosti investičného výboru, ktorý je pri svojom rozhodovaní nezávislý, kvalifikovaný a nestranný. V doterajšej činnosti NARMSP zriadila dva Investičné výbory. Prvý Investičný výbor rozhoduje o investíciách vo všetkých fondoch okrem Slovenského rozvojového fondu, a. s. Pre rozhodovanie o investíciách v rámci Slovenského rozvojového fondu, a.s. bol zriadený druhý investičný výbor so zastúpením zúčastnenej banky, manažéra fondu a NARMSP. 

Pre implementáciu a monitorovanie revolvingových prostriedkov boli zavedené nasledovné aktivity:
-	Pre riadenie revolvingových fondov bol vypracovaný a schválený Interný manuál pre správu revolvingových prostriedkov. 
-	Činnosť fondov je pravidelne monitorovaná na základe štvrťročných a výročných monitorovacích správ predkladaných v písomnej forme do NARMSP. 
-	Minimálne raz ročne je vypracovaná a predkladaná výročná správa s účtovnou závierkou overenou audítorom.
-	O činnosti a výsledku príslušných fondov informuje generálny riaditeľ na rokovaniach Interného dozorného a monitorovacieho výboru MH. 
-	O podmienkach, kritériách, investíciách, postupe ako sa uchádzať o investíciu a pod. je verejnosť informovaná na internetových stránkach NARMSP a Fondu fondov.

2. Vyčíslenie objemu revolvingových zdrojov tvorených príspevkami prostriedkov programu PHARE

Revolvingové prostriedky sú naakumulované v priebehu rokov  1991 – 2003 z nasledovných programov: Záručná schéma, Malá pôžičková schéma, Podporný úverový program, Fond štartovacieho kapitálu,  Mikropôžičkový program,  Regionálny fond štartovacieho kapitálu,  FRK INTEG a FIP SISME. Objem nominálnych vkladov predstavuje sumu 1 376 130 627,- SKK v členení na jednotlivé programy pozri nižšie. (Číselné informácie revolvingových prostriedkov v členení na jednotlivé programy a finančné memorandá poskytlo NARMSP na základe auditovanej účtovnej závierky k 31. 12. 2006.)

Tab. č. 1 Rekapitulácia vkladov programu PHARE a ŠR do revolvingových programov (údaje v SKK)

Program | ŠR | PHARE | Spolu | %  z PHARE z vložených prostriedkov nominálneho vkladu
Záručná schéma | 0,– | 103 719 000,– | 103 719 000,– | 100,00
Podporný úverový program (PÚP) | 805 669 591,– | 828 051 369,– | 1 633 720 960,– | 50,68
Fond štartovacieho kapitálu | 30 000 000,– | 123 673 850,– | 153 673 850,– | 80,48
Mikropôžičkový program | 92 145 000,– | 188 870 708,– | 281 015 708,– | 67,21
Regionálny fond štartovacieho kapitálu | 15 365 000,– | 34 573 000,– | 49 938 000,– | 69,23
Fond Seed Capital | 400 000 000,– | (započítané v rámci PÚP) | (započítané v rámci PÚP)
Slovenský Rozvojový Fond | 500 000 000,– | (započítané v rámci PÚP) | (započítané v rámci PÚP)
SPOLU | 943 179 591,– | 1 278 887 927,– | 2 222 067 518,– | 73,52

Prostriedky z programov Záručná schéma  a Malá pôžičková schéma  nie sú pohľadávkou, prostriedky sú uložené na účte NARMSP v ŠP, plánované je ich využitie na mikropôžičky. 

Časť prostriedkov z Podporného úverového programu bola použitá na zriadenie Fondu Seed Capital, k. s., Slovenského rozvojového fondu, a. s. a na dofinancovanie Fondu štartovacieho kapitálu. Sú vložené do základného imania spoločností a na základe schválených podmienok programu sa do NARMSP vrátia v roku 2016 po ukončení činnosti fondov. 

Fond štartovacieho kapitálu, FIP SISME, FRK INTEG, Regionálny fond štartovacieho kapitálu, Mikropôžičkový program majú revolvingový charakter, to znamená, že prostriedky sa postupne vracajú na účty Fondu fondov a následne sú opätovne investované. Ak by NARMSP ukončila činnosť týchto  fondov, Fond fondov by ukončil poskytovanie nových investícií a existujúce investície by sa postupne vracali po dobu 5 rokov (najdlhšia plánovaná dĺžka investície, prípadne splatnosť poskytnutého úveru je 5 rokov), teda na účtoch NARMSP môžu byť do roku 2013. 

Keďže prostriedky majú revolvingový, resp. obrátkový charakter v priebehu rokov 1993 – 2006 sa zhodnocovali. Ich súčasný stav bol vyčíslený na základe auditovanej účtovnej závierky k 31. 12. 2006. 

Tab. č. 2 Vyčíslenie  revolvingových programov, ktoré sú predmetom prevodu vlastníctva podpísaním dodatku č. 1 (údaje v SKK k 31. 12. 2006)

Program | Nominálny vklad | Aktuálna nominálna hodnota fondu^8 | Investície v objeme | Hotovosť | Účet
Záručná schéma | 103 719 000,– | 111 902 952,– | 0,– | 111 902 952,– | VÚB
Podporný úverový program | 633 720 960,– | 774 031 058,– | 0,– | 774 031 058,– | Štátna pokladnica
Fond štartovacieho kapitálu | 266 324 200,– | 238 262 260,– | 174 311 970,– | 99 512 095,– | VÚB, TB
Mikropôžičkový program | 281 015 708,– | 282 164 748,– | 197 056 696,– | 89 390 496,– | Na účtoch jednotlivých centier
Reg. fond štartov. kapitálu | 56 470 000,– | 59 078 513,– | 39 186 014,– | 17 666 452,– | TB
Fond Seed Capital | 400 000 000,– | 401 287 098,– | 7 500 000,– | 391 583 839,– | TB
Slov. Rozvoj. Fond | 500 000 000,– | 498 396 822,– | 159 000 000,– | 341 000 000,– | 159 000 000 – na účte SRF – zahrnuté v objeme investície pre SFJ. 341 000 000 na účte FF s.r.o.
SPOLU | 2 241 249 868,– | 2 365 123 451,– | 577 054 680,– | 1 825 086 892,– | -

Uvedená suma prostriedkov v tabuľke č. 2 nezodpovedá konečnému, resp. súčasnému stavu, keďže finančné schémy, mikropôžičkový program a programy rizikových investícií fondov spravovaných spoločnosťou Fondom fondov, s. r. o. sa naďalej realizujú, tzn. v daných schémach neustále prebieha pohyb, zhodnocovanie fondov a dosahované výnosy, na druhej strane na vrub fondov môžu byť zúčtované náklady, príp. investičné straty. Okrem toho, zásadný rozdiel medzi nominálnou a aktuálnou hodnotou vzniká v tom, že revolvingové zdroje sa vytvorili implementovaním finančných podporných schém vrátane podporného úverového programu. Tento program bol formálne ukončený, ale fyzicky a finančne bude vyrovnaný až po splatení posledného úveru podnikateľmi. 

Tab. č. 3 Rekapitulácia vkladov ŠR a PHARE do revolvingových programov, ktoré budú predmetom ďalšieho memoranda o porozumení (údaje v SKK k 31. 12. 2006) v zmysle úlohy B.5 uznesenia. 

Program | Nominálny vklad | Výnosy | Náklady/Straty | Aktuálna nominálna hodnota
Malá pôžičková schéma | 37 399 500,- | 25 999 356,- | 1 841 737,- | 61 557 119,-
FRK INTEG | 27 658 400,- | - | 283 834,- | 27 374 566,-
FIP SISME | 38 030 300,- | - | 87 907,- | 37 942 393,-
SPOLU | 103 088 200,– | 25 999 356,– | 2 186478,– | 126 874 078,–

3.	Prevod vlastníctva revolvingových prostriedkov do vlastníctva Slovenskej republiky

Na spoločnom monitorovacom výbore pre PHARE dňa 19. 1. 2007 Európska komisia informovala, že ide o prostriedky, ktoré nepredstavujú vo vzťahu k Európskej komisii grant, ale boli poskytnuté formou pôžičky. Keďže počas celej implementácie neboli nastavené pravidlá odstúpenia od vlastníctva a ďalšieho monitorovania revolvingových prostriedkov, Európska komisia navrhuje prostredníctvom „Dodatku č. 1 k memorandu o porozumení o použití revolvingových prostriedkov z programu PHARE“ (ďalej len dodatok, pozri príloha č. 1) previesť vlastníctvo z Európskej komisie na Slovenskú republiku s podmienkou dodržania účelu podpory MSP v súlade s dodatkom. Návrh dodatku bol vypracovaný Európskou komisiou a zaslaný na MF SR. Cieľom je navrhnúť riešenie prevodu vlastníctva revolvingových prostriedkov z Európskej komisie na Slovenskú republiku v súlade s príslušnými právnymi predpismi. Účinnosť dodatku č. 1 vzniká dňom zaúčtovania finančných prostriedkov do štátnych finančných aktív v zmysle príslušného zákona a tieto finančné prostriedky prechádzajú do vlastníctva SR. Zároveň je potrebné dodržať podmienku Európskej komisie, t.j. dodržať stanovený účel podpory malého a stredného podnikania.  

Revolvingové prostriedky vytvorené z finančných memoránd SR9302, SR9404, SR9509, SR9702, SR9906.02, SR 0009.02 programu PHARE  vo výške 2 402 141 572,- SKK (zahŕňa prostriedky v hotovosti vo výške 1 825 086 892,– SKK a investície vo výške 577 054 680,– SKK) budú prevedené  do vlastníctva SR na základe § 13 zákona NR SR č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

Tieto prostriedky sa stanú súčasťou štátnych finančných aktív a ich správu bude v súlade s § 13 ods. 8 zákona  č. 523/2004 Z. z. vykonávať Ministerstvo financií SR.

Ministerstvo financií za účelom technického zabezpečenia prevodu revolvingových prostriedkov otvorí na zmluvnom základe so Štátnou pokladnicou v Štátnej pokladnici mimorozpočtový účet, na ktorý sa tieto prostriedky v súlade s prijatým uznesením vlády prevedú.

Ministerstvo financií zabezpečí uvoľňovanie revolvingových prostriedkov z mimorozpočtového účtu štátnych finančných aktív na stanovené účely rozvoja malého a stredného podnikania v SR na základe príslušného rozhodnutia vlády SR.

Prostriedky uvoľňované zo štátnych finančných aktív a účelovo určené na rozvoj malého a stredného podnikania budú podliehať každoročnému finančnému zúčtovaniu s ministerstvom financií.